Source: https://regi.kozigazgatas.magyarorszag.hu/intezmenyek/450129/450133/450134/450135/450137/munkbir.html
Timestamp: 2020-04-04 05:54:52
Document Index: 14187814

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'Kúria ', 'Kúria ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Bíróság ', 'bíróság ', 'bíróság ', 'bíróság ']

Közigazgatás - Közigazgatási és munkaügyi bíróságok
Megyei (fővárosi) bíróságok
TARTALOM:Közigazgatási és munkaügyi bíróságok
A közigazgatási munkaügyi bíróságok jogállása
A közigazgatási és munkaügyi bíróságok hatásköre
A közigazgatási és munkaügyi bíróságok illetékessége
A megyékben és a fővárosban közigazgatási és munkaügyi bíróság működik. A közigazgatási és munkaügyi bíróságok előtti eljárás eltér a polgári ügyekben jellemző, járásbíróságokon érvényesülő ítélkezési szabályoktól, így például ezen perek egy részében a bíró ülnökök közreműködésével dolgozik.
A közigazgatási és munkaügyi bíróságot az elnök vezeti. A közigazgatási és munkaügyi bíróság nem jogi személy, azonban az elnöke az államháztartási gazdálkodási szabályok szerint kötelezettségeket vállalhat a törvényszék belső szabályzatában meghatározott módon.
A közigazgatási és munkaügyi bíróságok első fokon járnak el:
A polgári perrendtartásról szóló törvény (Pp.) értelmében a közigazgatási és munkaügyi bíróság hatáskörébe tartoznak a Pp. hatálya alá tartozó perek közül a munkaügyi perek.
Munkaügyi peren
a munka törvénykönyvéről szóló 2012. évi I. törvény (Mt.) alapján létesített,
- törvényben foglalt kivételekkel - a szolgálati,
a szakképzés során kötött tanulószerződésből eredő,
a nemzeti felsőoktatási törvény szerinti hallgatói munkaszerződésből eredő,
jogviszonyból (a továbbiakban együtt: munkaviszony) származó pert kell érteni.
A fentieken túl munkaügyi per az Mt. 285. § (1) bekezdése szerinti további munkajogi igény érvényesítésével kapcsolatos per is.
A munkaügyi per csak a munkavállaló és a munkáltató közötti, a munkaviszonnyal közvetlen kapcsolatban lévő, a Pp. hatálya alá tartozó ügyben előterjesztett keresettel kapcsolható össze.
Ha valamelyik pertársra, illetve kereseti kérelem elbírálására a munkaügyi perben eljáró bíróságnak, míg a többi pertársra, illetve kereseti kérelemre a járásbíróságnak vagy törvényszéknek van hatásköre, a per a munkaügyi bíróság hatáskörébe tartozik, feltéve, hogy a pertársaság vagy a keresethalmazat törvény által megengedett.
A munkavállaló és a munkáltató a munkaviszonyból vagy az Mt.-ből származó, a szakszervezet, az üzemi tanács az Mt.-ből vagy kollektív szerződésből, vagy üzemi megállapodásból származó igényét bíróság előtt érvényesítheti.
A közigazgatási perrendtartásról szóló törvény (Kp.) értelmében a közigazgatási és munkaügyi bíróság hatáskörébe azok a közigazgatási perek és egyéb közigazgatási bírósági eljárások tartoznak, amelyek elbírálását törvény nem utalja a törvényszék vagy a Kúria hatáskörébe.
A közszolgálati jogviszonnyal kapcsolatos per kivételével a törvényszék hatáskörébe tartozik
törvény eltérő rendelkezésének hiányában az önálló szabályozó szerv, az autonóm államigazgatási szerv és a kormányzati főhivatal,
a vasúti igazgatási szerv,
a légiközlekedési hatóság és
A törvényszék dönt
a közigazgatási szerv kijelölésére irányuló eljárásban,
a gyülekezési jog gyakorlásával kapcsolatos bírósági eljárásban,
a minősített adatok megismerésével kapcsolatos perben, továbbá
a köztestületi jogvitában.
A Kúria hatáskörébe tartozik
a helyi önkormányzati rendelet más jogszabályba ütközésének vizsgálatára irányuló eljárás,
a helyi önkormányzat jogalkotási kötelezettségének elmulasztása miatti eljárás és
az alkotmányjogi panasz orvoslása eljárási eszközének megállapítására irányuló eljárás.
A közigazgatási és munkaügyi bíróságok illetékességi területe egy-egy megyére, valamint a fővárosra terjed ki.
A közigazgatási és munkaügyi bíróságok illetékessége munkaügyi perekben az alábbiak szerint alakul:
munkaügyi perben a munkavállaló felperes a pert az alperesre általánosan illetékes bíróság helyett belföldi lakóhelye, ennek hiányában belföldi tartózkodási helye szerint illetékes közigazgatási és munkaügyi bíróság előtt is megindíthatja;
munkaügyi perben a munkavállaló felperes a pert az alperesre általánosan illetékes bíróság helyett megindíthatja azon közigazgatási és munkaügyi bíróság előtt is, amelynek illetékességi területén huzamos ideig munkát végez vagy végzett.
A közigazgatási és munkaügyi bíróságok illetékessége közigazgatási perekben az alábbiak szerint alakul:
Ha más bíróság kizárólagos illetékessége megállapítva nincs, a perre az a bíróság illetékes, amelynek illetékességi területén a per tárgyává tett közigazgatási tevékenység megvalósult. Ha a vitatott közigazgatási cselekményt többfokú eljárásban valósították meg, a perre az a bíróság illetékes, amelynek illetékességi területén az elsőfokú közigazgatási cselekmény megvalósult.
A közigazgatási tevékenység megvalósulásának helye
ingatlanhoz kapcsolódó jog vagy kötelezettség, illetve ingatlanra vonatkozó jogviszony esetében az ingatlan fekvésének a helye;
tevékenység bejelentése vagy engedélyezése esetében a tevékenység gyakorolásának helye, vagy tervezett helye;
az 1-2. pontban meghatározottak kivételével, az országos illetékességgel eljáró területi államigazgatási szerv közigazgatási tevékenysége esetében a felperes lakóhelye, tartózkodási helye - jogi személy, illetve jogi személyiséggel nem rendelkező szervezet esetében a szervezet székhelye -, ennek hiányában a közigazgatási szerv székhelye;
a fővárosi székhelyű, de elsősorban Pest megye területére vagy annak egy részére illetékes közigazgatási szerv székhelyén megvalósult tevékenység esetében Pest megye;
mulasztás esetében - az 1-3. pontban meghatározottak kivételével - a közigazgatási szerv székhelye.
A perre az alábbi bíróság illetékes:
a Budapest főváros területén megvalósult közigazgatási tevékenység esetében a Fővárosi Közigazgatási és Munkaügyi Bíróság;
a Nógrád megye és Pest megye területén megvalósult közigazgatási tevékenység esetében a Budapest Környéki Közigazgatási és Munkaügyi Bíróság;
a Hajdú-Bihar megye, Jász-Nagykun-Szolnok megye és Szabolcs-Szatmár-Bereg megye területén megvalósult közigazgatási tevékenység esetében a Debreceni Közigazgatási és Munkaügyi Bíróság;
a Győr-Moson-Sopron megye, Komárom-Esztergom megye, Vas megye területén megvalósult közigazgatási tevékenység esetében a Győri Közigazgatási és Munkaügyi Bíróság;
a Borsod-Abaúj-Zemplén megye és Heves megye területén megvalósult közigazgatási tevékenység esetében a Miskolci Közigazgatási és Munkaügyi Bíróság;
a Baranya megye, Somogy megye és Tolna megye területén megvalósult közigazgatási tevékenység esetében a Pécsi Közigazgatási és Munkaügyi Bíróság;
a Bács-Kiskun megye, a Békés megye, és Csongrád megye területén megvalósult közigazgatási tevékenység esetében a Szegedi Közigazgatási és Munkaügyi Bíróság;
a Fejér megye, Veszprém megye és Zala megye területén megvalósult közigazgatási tevékenység esetében a Veszprémi Közigazgatási és Munkaügyi Bíróság.
A közigazgatási szerződéssel kapcsolatos perre a szerződés megkötésének helye szerint a fenti felsorolás keretében meghatározott bíróság illetékes. A főkötelezett elleni perre bármilyen címen illetékes bíróság a mellékkötelezettel szembeni igény elbírálására is illetékes.
A felek a közigazgatási szerződéssel kapcsolatban felmerült jövőbeli jogvitájuk esetére - törvény eltérő rendelkezése hiányában - a közigazgatási szerződés egyedileg megtárgyalt szerződési rendelkezésében kiköthetik valamely, a fenti felsorolás keretében meghatározott közigazgatási és munkaügyi bíróság illetékességét. E bíróság - törvény eltérő rendelkezése vagy a felek eltérő megállapodása hiányában - a közigazgatási szerződéssel kapcsolatos valamennyi perre kizárólagosan illetékes. A kikötés hatálya kiterjed a jogutódra is.
Nincs helye illetékességi kikötésnek olyan ügyben, amelyre törvény valamely bíróság kizárólagos illetékességét állapítja meg. A felek a közigazgatási szerződéssel kapcsolatban felmerült jövőbeli jogvitájuk esetére nem köthetik ki a Fővárosi Közigazgatási és Munkaügyi Bíróság illetékességét.
Több illetékes bíróság közül az a bíróság jár el, amelyhez a keresetlevelet elsőként benyújtották, illetve továbbították.
A közigazgatási és munkaügyi bíróság határozatával szembeni fellebbezés elbírálására, továbbá a Kp. 12. § (2) és (3) bekezdésében meghatározott perre a Fővárosi Törvényszék kizárólagosan illetékes.